Dinge wat die ouer persoon moet doen - WelstandWelstand
Tuis / Advies / Dinge wat die ouer persoon moet doen
Om oud te word … nee wag, my skoonma het altyd gesê ʼn mens raak ouer, nie oud nie. Maar as jy nou ouer raak, is dit nie rede om stil te sit nie. Daar is ʼn paar dinge wat ouer mense steeds behoort te doen vir solank hulle nog die krag en geleentheid daartoe het. Onthou, jy hou nie op lewe wanneer jy ouer raak nie, jy sal dalk net nodig hê om aanpassings te maak, al is die algemene persepsie van aftrede om van dan af niks te doen nie.
Dr. ST Potgieter, ʼn geregistreerde sielkundige met ʼn spreekkamer in Bellville, het hierdie wenke:
ʼn Ouer persoon behoort te oefen terwyl hy nog kan. Die oefeninge behoort egter by die persoon se ouderdom aangepas te word. Strekoefeninge, rolbal, stap en swem is voorbeelde van oefeninge vir bejaardes. Daar is nog heelwat ander soorte oefeninge en sport wat vir die ouer persoon geskik is.
ʼn Ouer persoon behoort noukeurig daarop te let om goeie gewoontes te volg. Onthou, met ouderdom raak mens weerloser en broser. Sny dus slegte gewoontes uit, soos rook en oormatige alkoholgebruik. Beskerm jou vel teen die son. Handhaaf goeie eet- en slaapgewoontes. Leef gesond en gebalanseerd.
Ongelukkig is dit so dat ouer mense hulself soms tot hul huis of kamer beperk. Daar is verskeie redes hiervoor, byvoorbeeld dat hulle kragte min is, dat hulle nie meer motor bestuur nie en dat hulle bang is vir misdaad. Dit is egter goed en gesond vir ouer persone om buite te kom en by ʼn veilige plek in die natuur tyd te spandeer. Ek dink aan dinge soos ʼn piekniek, visvang, stap in ʼn natuurpark en tuinmaak. Die meeste plekke het organisasies wat spesiale uitstappies vir bejaardes reël. Maak gebruik daarvan want om uit te kom, voed die siel.
Woon uitvoerings by
Baie aftreeoorde het baie aktiwiteite en hou selfs hul eie musiekuitvoerings, toneelstukke en konserte. Indien jy in staat is om self uit te gaan, is daar heelwat plekke wat spesiale afslag aan senior burgers bied vir programme en uitvoerings. Maak ʼn plan en kom uit. Dit is veilig en gemaklik om voor die televisie te sit, maar daar buite is ʼn wêreld wat die ouer persoon nog steeds kan geniet. Heelwat ouer persone reis oorsee of gaan kyk blomme in Namakwaland. Jy hoef nie eers self te ry nie, gaan saam met ʼn bustoer.
Stokperdjies en kuns
Dit is goed vir ʼn ouer persoon om stokperdjies en kuns te beoefen. Soos mens ouer raak, kan jy nie meer doen wat jy altyd voorheen gedoen het nie. ʼn Man sal dalk nie meer houtwerk kan doen nie want om met die masjinerie te werk raak nou te gevaarlik. Maar verf en skilder, fotografie, mosaïek, pottebakkery, blommerangskikkings, inkleur, naald- en hekelwerk, en scrapbooking kan baie vervullend en verrykend wees. Wees kreatief.
Hou daardie brein wakker en elasties deur breinaktiwiteite te doen soos om boeke en die koerant te lees, te skryf, blokkiesraaisels en sudoku in te vul, en om legkaarte te bou. Bly nuuskierig oor die lewe en leer om steeds nuwe dinge te ontdek. Dit is hierdie soort goed wat maak dat mens positief bly en ʼn sin vir humor behou.
Maak tyd vir jou familie. Maak tyd vir jou kinders en kleinkinders. Geniet jou kinders en hulle gesinne. Probeer op die hoogte bly van wat in jou kinders en kleinkinders se lewe aan die gebeur is. Kuier ook saam met jou vriende. Soms neig ouer mense om hulle te onttrek. Skakel in by aktiwiteite wat vir senior burgers aangebied word en kuier oor en weer in julle kompleks. Ouer persone raak soms eensaam omrede hulle nie moeite wil doen om te gaan kuier nie. Selfs in ʼn ouetehuis vereensaam mense, want hulle gaan kuier nie by die ander inwoners nie.
Behou die geloof
Hou vas aan die geloof en bly stewig aan die Woord geanker. Jy is ʼn rolmodel vir jou kinders en kleinkinders. Hulle sien op na jou om ook gemoedsrus en sekerheid vir hul geloof te vind.
Doen dít wat jy kan terwyl jy dit nog kan doen. Daar kan ʼn dag kom wat jou liggaamskragte jou nie meer gaan toelaat om sekere dinge te doen nie.
Lees ook: https://plesion.org.za/blog/ondersteuning-vir-bejaardes/